
Prípravok na ochranu rastlín pre profesionálnych používateľov
AGILITY®

Postrekový herbicídny prípravok vo forme kvapalného suspenzného koncentrátu pre riedenie vodou  (SC) určeného na ničenie metličky obyčajnej a dvojklíčnolistových burín v pšenici ozimnej, jačmeni ozimnom, raži ozimnej a tritikale ozimnom.

ÚČINNÁ LÁTKA
	Chlorotoluron 
	500 g/l
(42,4 % hm)

	Diflufenican
	100 g/l
(8,47 % hm)



Látky nebezpečné pre zdravie, ktoré prispievajú ku klasifikácii prípravku: 
Chlortoluron  CAS No.: 15545-48-9, Diflufenican CAS No.: 83164-33-4

OZNAČENIE PRÍPRAVKU

	GHS09
	
	

	
Pozor



	H351
	Podozrenie, že spôsobuje rakovinu.

	H361d
	Podozrenie z poškodzovania nenarodeného dieťaťa.

	H410
	Veľmi toxický pre vodné organizmy, s dlhodobými účinkami.

	P101
	Ak je potrebná lekárska pomoc, majte k dispozícii obal alebo etiketu výrobku.

	P102
	Uchovávajte mimo dosahu detí.

	P273
	Zabráňte uvoľneniu do životného prostredia.

	P280
	Noste ochranné rukavice/ochranný odev/ochranné okuliare/ochranu tváre.

	P501
	[bookmark: _GoBack]Zneškodnite obsah/nádobu na skládku nebezpečného odpadu alebo odovzdajte na likvidáciu subjektu, ktorý má oprávnenie na zber, recykláciu a zneškodňovanie prázdnych obalov v súlade s platným zákonom o odpadoch.

	EUH208
	Obsahuje 5-chloro-2-methyl-4-isothiazolin-3-one + 2-methyl-2H-isothiazol-3-one(3:1). Môže vyvolať alergickú reakciu.

	EUH401
	Dodržiavajte návod na používanie, aby ste zabránili vzniku rizík pre zdravie ľudí a životné prostredie.



SP1	Neznečisťujte vodu prípravkom alebo jeho obalom (Nečistite aplikačné zariadenia v blízkosti povrchových vôd. Zabráňte kontaminácii prostredníctvom odtokových kanálov z poľnohospodárskych dvorov a vozoviek.)
SPe3	Z dôvodu ochrany vodných organizmov udržiavajte medzi ošetrovanou plochou a povrchovými vodnými plochami ochranný pás zeme v dĺžke minimálne 5 m.
SPa1	Na zabránenie vzniku rezistencie neaplikujte tento alebo iný prípravok obsahujúci chlorotoluron alebo diflufenican viac ako 1× v kalendárnom roku. 

Z4	Riziko vyplývajúce z použitia prípravku pri dodržaní predpísanej dávky alebo koncentrácie je pre domáce, hospodárske a voľne žijúce zvieratá relatívne prijateľné.
Vt5	Riziko vyplývajúce z použitia prípravku pri dodržaní predpísanej dávky alebo koncentrácie je pre vtáky prijateľné.
Vo1	Pre ryby a ostatné vodné organizmy mimoriadne jedovatý.
V3	Riziko prípravku je prijateľné pre dážďovky a iné pôdne makroorganizmy.
Vč3	Prípravok pre včely s prijateľným rizikom pri dodržaní predpísanej dávky alebo koncentrácie.

Zákaz používania prípravku v 1. ochrannom pásme zdrojov pitných vôd!
Dbajte o to, aby sa prípravok v žiadnom prípade nedostal do tečúcich a stojatých vôd vo voľnej prírode!
Uložte mimo dosahu zvierat!
PRÍPRAVOK V TOMTO VEĽKOSPOTREBITEĽSKOM BALENÍ NESMIE BYŤ PONÚKANÝ ALEBO PREDÁVANÝ ŠIROKEJ VEREJNOSTI!

	

	Držiteľ autorizácie: 
	NUFARM GmbH & Co KG
St. Peter Strasse 25
A-4021 Linz, Rakúska republika


	Číslo autorizácie ÚKSÚP:
	14-11-1438

	
	

	Dátum výroby:
	uvedené na obale

	Číslo výrobnej šarže:
	uvedené na obale

	
	

	Balenie:

	1 l, 5 l, 10 l, 15 l, 20 l a 25 l HDPE kanister


AGILITY® je ochranná známka NUFARM GmbH & Co KG

PÔSOBENIE PRÍPRAVKU
Prípravok AGILITY obsahuje dve účinné látky, ktoré sa vzájomne dopĺňajú. Účinná látka chlorotoluron (substituované močoviny) je absorbovaná koreňmi a listami rastlín, kde blokuje fotosyntézu. Účinná látka diflufenican (karboxamidy/anilidy) je prijímaná najmä mladými rastlinami v období klíčenia, pri postemergentnej aplikácii je taktiež absorbovaná listami a je zodpovedná za blokovanie biosyntézy karotenoidov.

Spektrum herbicídnej účinnosti:
Citlivé buriny: metlička obyčajná, kapsička pastierska, parumanček nevoňavý, hluchavky, hviezdica prostredná, peniažtek roľný, veroniky, fialka roľná, výmrv repky, jarmilka jarná, reďkev ohnicová, mak vlčí, pakost strihaný, ruman roľný.
Stredne citlivé buriny: zemedym lekársky, lipnica ročná, lipkavec obyčajný.
Odolné buriny: pichliač roľný, bocianik rozpukovitý, pýr plazivý, ovos hluchý.



NÁVOD NA POUŽITIE
	Plodina
	Účel použitia
	Dávka/ha
	Ochranná doba
	Poznámka

	pšenica ozimná, jačmeň ozimný, raž ozimná, tritikale ozimné
	metlička, dvojklíčnolistové buriny
	1,25-1,5 l
	AT
	jesenná aplikácia


AT – ochranná doba je daná odstupom medzi termínom aplikácie a zberom

POKYNY PRE APLIKÁCIU
Maximálny počet aplikácií: 1× za vegetáciu plodiny
Dávka vody: 400 l/ ha
AGILITY aplikujte na jeseň, postemergentne v štádiu 1-3 listov plodiny (BBCH 11-13). Najlepšie výsledky dosiahnete v skorých vývojových fázach burín (dvojklíčnolistové buriny: klíčne až 2 pravé listy t.j. BBCH 10-12 a metlička: 1-2 pravé listy t.j. BBCH 11-12).

INFORMÁCIE O MOŽNEJ FYTOTOXICITE, ODRODOVEJ CITLIVOSTI A VŠETKÝCH ĎALŠÍCH PRIAMYCH A NEPRIAMYCH NEPRIAZNIVÝCH ÚČINKOCH NA RASTLINY ALEBO RASTLINNÉ PRODUKTY 
Po aplikácii prípravku môže dôjsť k dočasným prejavom fytotoxicity. K týmto prejavom môže dôjsť najmä v prípade, že ošetrená obilnina je vystavená stresu poklesom teplôt, nadmernými zrážkami, zamokrením či kombináciou rôznych stresových faktorov. Prípadné príznaky vybielenia, chloróz alebo mierneho zaostávania v raste plodín sú prechodného charakteru a neovplyvňujú ich ďalší rast a rozvoj. Odrodová citlivosť nie je známa.

OPATRENIA PROTI VZNIKU REZISTENCIE
Prípravok AGILITY obsahuje dve účinné látky. Chlorotoluron patrí do skupiny substituovaných močovín [HRAC: 5 (pôvodne HRAC: C2)] a diflufenican patrí do skupiny karboxamidov/anilidov [HRAC: 12 (pôvodne HRAC: F1)].
Striedajte prípravky s rozdielnymi spôsobmi účinku, prípadne používajte prípravky zložené z účinných látok s rozdielnymi spôsobmi účinku. Opakované použitie prípravkov na báze chlorotoluronu a diflufenicanu môže podporovať vznik rezistencie voči nim.

Dodržiavanie zásad správnej agronomickej praxe, zásad ochrany rastlín, používanie technicky spôsobilých aplikačných zariadení pri vhodnom počasí a striedanie prípravkov s rôznym mechanizmom účinku sú vhodnými prostriedkami proti možnému vzniku rezistencie.

VPLYV NA ÚRODU
Aplikácia prípravku nemá negatívny vplyv na kvalitu a výšku produkcie.

VPLYV NA NÁSLEDNÉ, NÁHRADNÉ A SUSEDIACE PLODINY
Diflufenican má dlhodobú pôdnu reziduálnu účinnosť (6 mesiacov) a preto v prípade nutnosti zaorania ošetreného porastu ako náhradnú plodinu je možné najskôr 3 mesiace po aplikácii prípravku AGILITY vysiať iba pšenicu ozimnú. Ako následné plodiny môžu byť vysievané v tom istom roku len obilniny alebo trávy; pred sejbou následnej plodiny odporúčame vždy pôdu zorať.
Prípravkom ani úletom postrekovej hmly nesmú byť pri aplikácii zasiahnuté susediace ani žiadne iné necieľové rastliny, porasty a pozemky.

VPLYV NA UŽITOČNÉ A INÉ NECIEĽOVÉ ORGANIZMY
Neboli zistené škodlivé účinky prípravku AGILITY na užitočné a iné necieľové organizmy.

PRÍPRAVA POSTREKOVEJ KVAPALINY A ZNEŠKODNENIE OBALOV
Odmerané množstvo prípravku vlejte do nádrže postrekovača naplnenej do polovice vodou a za stáleho miešania doplňte na požadovaný objem. Prázdny obal z tohto prípravku vypláchnite vodou a to buď ručne (3 krát po sebe) alebo v primiešavacom zariadení, ktoré je súčasťou postrekovača. Výplachovú vodu vlejte do nádrže postrekovača a obal odovzdajte vášmu zmluvnému subjektu, ktorý má oprávnenie na zber a zneškodňovanie prázdnych obalov. Pripravte len také množstvo postrekovej kvapaliny, ktoré spotrebujete.
Zákaz opätovného použitia obalu alebo jeho použitia na iné účely!

ČISTENIE APLIKAČNÉHO ZARIADENIA
Ihneď po skončení postreku musia byť všetky stopy prípravku odstránené z miešacej nádrže a postrekovača podľa nasledujúceho postupu, aby neskôr nedošlo k poškodeniu iných plodín ošetrovaných postrekovačom, v ktorom bol prípravok na báze chlorotoluronu alebo diflufenicanu:
1) Po vyprázdnení nádrže vypláchnite nádrž, ramená a trysky čistou vodou (štvrtinou objemu nádrže postrekovača).
2) Vypustite oplachovú vodu a celé zariadenie znovu prepláchnite čistou vodou (štvrtinou objemu nádrže postrekovača), prípadne s prídavkom čistiaceho prostriedku alebo sódy (3% roztokom). V prípade použitia čistiacich prostriedkov postupujte podľa návodu na ich použitie.
3) Opakujte postup podľa bodu „2“ ešte dvakrát.
4) Trysky a sitká musia byť čistené oddelene pred zahájením a po ukončení preplachovania.

BEZPEČNOSTNÉ OPATRENIA
Dôkladne si pred použitím prípravku prečítajte návod na použitie!
Používajte pri práci ochranný oblek, ochranný štít na tvár alebo ochranné okuliare, gumové rukavice a obuv, zásteru z pogumovaného textilu. Počas práce a po nej, až do vyzlečenia pracovného obleku a umytia teplou vodou, nejedzte, nepite a nefajčite!

Prípravok s vodou tvorí suspenziu. Ak sa dostane do centra požiaru, požiar haste najlepšie hasiacou penou, hasiacim práškom, pieskom alebo zeminou. Vodu použite len výnimočne a to vo forme jemnej hmly, nikdy nie silným prúdom a to iba v tých prípadoch, ak je zaručené, že kontaminovaná voda neprenikne do verejnej kanalizácie a nezasiahne zdroje spodných, ani povrchových vôd.
Pri zásahu proti požiaru musia byť použité izolačné dýchacie prístroje, pretože pri horení môže dochádzať k vzniku toxických splodín.

PRVÁ POMOC
	Všeobecné pokyny:
	V prípade, že sa objavia zdravotné problémy (napr. nevoľnosť, pretrvávajúce slzenie, začervenanie, pálenie očí a pod.) alebo v prípade iných ťažkostí kontaktujte lekára.

	Po nadýchaní:
	Prerušte prácu. Opustite ošetrovanú oblasť, alebo preneste postihnutého mimo ošetrovanú oblasť.

	Pri zasiahnutí pokožky
	Odložte kontaminovaný / nasiaknutý odev. Zasiahnuté časti pokožky umyte teplou vodou a mydlom. Pokožku  potom dobre opláchnite. Pri väčšej kontaminácii pokožky sa osprchujte.

	Pri zasiahnutí očí:
	Vypláchnite oči po dobu aspoň 10-tich minút veľkým množstvom vlažnej čistej vody. Ak sú nasadené kontaktné šošovky a ak je to možné, vyberte ich. Kontaktné šošovky nie je možné opätovne použiť, zlikvidujte ich.

	Pri náhodnom požití:
	Vypláchnite ústa vodou, prípadne dajte postihnutému vypiť asi pohár (1/4 litra) vody. Nevyvolávajte zvracanie.



Pri vyhľadaní lekárskeho ošetrenia informujte lekára o prípravku, s ktorým sa pracovalo, poskytnite mu informáciu z etikety alebo karty bezpečnostných údajov a o poskytnutej prvej pomoci. Ďalší postup prvej pomoci (príp. následnú liečbu) je možné konzultovať s Národným toxikologickým informačným centrom – Klinika pracovného lekárstva a toxikológie, Limbová 5, 833 05 Bratislava, tel. +421 (0)2 5477 4166.

SKLADOVANIE 
Prípravok skladujte v uzatvorených originálnych obaloch v uzamknutých, suchých, čistých a dobre vetrateľných skladoch pri teplotách +5 °C až +30 °C oddelene od potravín, krmív, hnojív, dezinfekčných prostriedkov a obalov od týchto látok. Chráňte pred mrazom a priamym slnečným svetlom. Doba skladovateľnosti v originálnych neporušených obaloch je 2 roky od dátumu výroby.

ZNEŠKODNENIE ZVYŠKOV
Nepoužité zvyšky prípravku v pôvodnom obale zneškodnite ako nebezpečný odpad.
Technologický zvyšok postrekovej kvapaliny po zriedení vystriekajte na neošetrenej ploche, nesmie však zasiahnuť zdroje podzemných ani recipienty povrchových vôd alebo zneškodnite ako nebezpečný odpad.
Nepoužité zvyšky postrekovej kvapaliny v objeme väčšom ako technologický zvyšok (uvedené v technických parametroch mechanizačného prostriedku) zneškodnite ako nebezpečný odpad v súlade s platnou legislatívou o odpadoch.

